[Honorius Episcopus servus servorum Dei, dilectis filiis Abbati et conventui Monasterii Clun. ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Vestræ pacis quærentes commodum et quietis, libenter illa concedimus vobis, per quæ, materiâ submotâ gravaminis, status vestri tranquillitas procuretur. Hinc est quod nos vestris gravaminibus occurrere cupientes, auctoritate vobis præsentium indulgemus ut per Apostolicæ Sedis, vel legatorum ipsius litteras impetratas, per quas non sit jus alicui specialiter acquisitum, vel etiam impetrandas, de Prioratibus, et Grangiis per Monachos vestri Ordinis solitis gubernari, ad vos, vel fratres vestri Ordinis spectanctibus nulli valeat provideri, aut assignari, vel conferri pensiones in eis, nec ad id compelli possitis; nisi eædem litteræ Apostolicæ impetrandæ specialem, ac plenam de hac indulgentia, vestroque Monasterio, et Ordine, inserto in eis ipsius indulgentiæ tenore de verbo ad verbum, fecerint mentionem. Nos enim processum, vel sententiam; si quem, vel si quam contra vos auctoritate hujusmodi litterarum impetrandarum, contra tenorem præsentis indulgentiæ ferri, vel haberi contigerit communiter, vel divisim decernimis irritos et inanes. Nulli ergo omninò hominum liceat hanc paginam nostræ concessionis et constitutionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et Beatorum Petri et Pauli Apostolorum ejus se noverit incursurum. Datum Romæ, apud sanctam Sabinam Idibus Martii, Pontificatus nostri anno primo.]